Ca gudé xrupa beuꞌ gate naꞌ bchálajle̱ gubáz chee̱ xabáa naꞌ Zacarías,
naꞌ Dios gusel-le̱ꞌ le̱ꞌ tu xe̱zre nababa Galilea nazí le na Nazaret,
chee̱ cheajchálajle̱ne̱ꞌ tu nuꞌula cuídeꞌdauꞌ le̱beꞌ María.
Le̱beꞌ ba zua guchaga naꞌbeꞌ benneꞌ biu naꞌ le̱ꞌ José,
benneꞌ naque̱ꞌ zriꞌine zre sua wenná bea David.
Gubáz chee̱ xabáa naꞌ guxúꞌe̱ naga zua María naꞌ,
naꞌ guzre̱ꞌ-beꞌ:
―Padiuzre.
Dios dxune̱ꞌ lueꞌ tu culuén.
Xránadxu zúale̱ne̱ꞌ lueꞌ.
Dios ba be̱ne̱ꞌ tu da cháwedxa chiuꞌ quézcala chee̱ xúgute̱ nuꞌula caꞌ.
Gate María naꞌ bleꞌebeꞌ gubáz chee̱ xabáa naꞌ,
bebánebeꞌ ca naca dizraꞌ naꞌ,
naꞌ gunabeꞌ lu lázrdaubeꞌ:
¿Bizr chee̱ naꞌ dxugape̱ꞌ nedaꞌ diuzre caní?
Nadxa gunná gubáz chee̱ xabáa naꞌ:
―María,
quebe zrebuꞌ laweꞌ da ba bzruéꞌenuꞌ tu culuén da dxun Dios chiuꞌ lueꞌ.
Naꞌa,
zua da gunna Dios chiuꞌ,
naꞌ galaj tu bidu biu chiuꞌ,
naꞌ guzúꞌ labeꞌ Jesús.
Le̱beꞌ gácabeꞌ szren,
naꞌ xelennáqueze̱ꞌ naque̱ꞌ Zriꞌine Dios szrente̱,
naꞌ Xránadxu Dios gune̱ꞌ Le̱ꞌ wenná bea ca guca xra xrtawe̱ꞌ David,
chee̱ nna béꞌetecaze̱ꞌ xe̱zr la xu Israel,
naꞌ xel-la dxenná bea chee̱ꞌ quebe cheajsé̱queze chee̱ na.
Nadxa María bché̱bebeꞌ gubáz chee̱ xabáa:
―¿Ájazra gaca da nigá,
laweꞌ da quebe nu benneꞌ biu zúale̱naꞌ?
Gubáz chee̱ xabáa naꞌ gunné̱ꞌ:
―Beꞌ Láꞌazxa chee̱ Dios sue̱ꞌ xichaj lázrdaꞌu,
naꞌ xel-la waca chee̱ Dios szrente̱ sua na nen lueꞌ.
Chee̱ le̱ naꞌ bidu naꞌ gálajbeꞌ gácaquezebeꞌ chee̱ Dios,
naꞌ síꞌqueze labeꞌ Zriꞌine Dios.
Cáꞌanqueze bila ljwezruꞌ Elisabet wálajqueze bidu chee̱ꞌ lácala ba naque̱ꞌ benneꞌ gula.
Caꞌan naca,
nuꞌula naꞌ gulenné̱ꞌ naque̱ꞌ wizre,
ba zeaj xrupa beuꞌ bnezruj Dios chee̱ꞌ.
Quebe bi de̱ da quebe gaca gun Dios.
Nadxa gunná María:
―Nedaꞌ nácaquezaꞌ we̱n zrin chee̱ Xránadxu.
Gun Dios chiaꞌ ca da ba gunnáuꞌ.
Naꞌ gubáz chee̱ xabáa naꞌ bezé̱ꞌe̱ naga zua María naꞌ.